16.5.2023
EL
Επίσημη Εφημερίδα της Ευρωπαϊκής Ένωσης
L 130/61
(63)
Τα κράτη μέλη θα πρέπει επίσης να είναι σε θέση να διενεργούν ελέγχους των μεμονωμένων δηλώσεων ΜΣΠΑ για σκοπούς εκτέλεσης προστίμων.
Τα συμπεράσματα από τους ελέγχους των μεμονωμένων δηλώσεων ΜΣΠΑ θα πρέπει να κοινοποιούνται στην Επιτροπή.
Τα εν λόγω συμπεράσματα θα πρέπει επίσης να τίθενται στη διάθεση άλλων αρμόδιων αρχών μέσω του μητρώου ΜΣΠΑ.
(64)
Τα κράτη μέλη θα πρέπει να είναι υπεύθυνα για τον ορθό καθορισμό και είσπραξη των εσόδων που προκύπτουν από την εφαρμογή του παρόντος κανονισμού.
(65)
Η Επιτροπή θα πρέπει να αξιολογεί τακτικά την εφαρμογή του παρόντος κανονισμού και να υποβάλει έκθεση στο Ευρωπαϊκό Κοινοβούλιο και το Συμβούλιο.
Οι εν λόγω εκθέσεις θα πρέπει να επικεντρώνονται ιδίως στις δυνατότητες ενίσχυσης των δράσεων για το κλίμα για την επίτευξη του στόχου της Ένωσης για κλιματική ουδετερότητα το αργότερο έως το 2050.
Η Επιτροπή θα πρέπει, στο πλαίσιο αυτής της υποβολής εκθέσεων, να συλλέξει τις απαραίτητες πληροφορίες με σκοπό την περαιτέρω επέκταση του πεδίου εφαρμογής του παρόντος κανονισμού στις ενσωματωμένες έμμεσες εκπομπές στα εμπορεύματα που απαριθμούνται στο παράρτημα ΙΙ το συντομότερο δυνατόν, καθώς και σε άλλα εμπορεύματα και υπηρεσίες που θα μπορούσαν να διατρέχουν κίνδυνο διαρροής άνθρακα, όπως τα κατάντη προϊόντα, και την ανάπτυξη μεθόδων υπολογισμού των ενσωματωμένων εκπομπών με βάση τις μεθόδους περιβαλλοντικού αποτυπώματος, όπως ορίζεται στη σύσταση 2013/179/ΕΕ της Επιτροπής (16).
Οι εν λόγω εκθέσεις θα πρέπει επίσης να περιλαμβάνουν εκτίμηση των επιπτώσεων του ΜΣΠΑ στη διαρροή άνθρακα, μεταξύ άλλων σε σχέση με τις εξαγωγές, και των οικονομικών, κοινωνικών και εδαφικών επιπτώσεών του σε ολόκληρη την Ένωση, λαμβάνοντας επίσης υπόψη τα ειδικά χαρακτηριστικά και τους περιορισμούς των εξόχως απόκεντρων περιοχών που αναφέρονται στο άρθρο 349 ΣΛΕΕ και των νησιωτικών κρατών που αποτελούν μέρος του τελωνειακού εδάφους της Ένωσης.
(66)
Οι πρακτικές καταστρατήγησης του παρόντος κανονισμού θα πρέπει να παρακολουθούνται από την Επιτροπή η οποία θα πρέπει να λαμβάνει μέτρα επ’ αυτών, μεταξύ άλλων όταν οι φορείς εκμετάλλευσης θα μπορούσαν να τροποποιήσουν ελαφρώς τα εμπορεύματά τους χωρίς να μεταβάλουν τα ουσιώδη χαρακτηριστικά τους ή να προβούν σε τεχνητή κατάτμηση των αποστολών, προκειμένου να αποφύγουν τις υποχρεώσεις που υπέχουν δυνάμει του παρόντος κανονισμού.
Θα πρέπει επίσης να παρακολουθούνται καταστάσεις κατά τις οποίες τα εμπορεύματα θα αποστέλλονται σε τρίτη χώρα ή περιοχή πριν από την εισαγωγή τους στην αγορά της Ένωσης, με σκοπό την αποφυγή των υποχρεώσεων που απορρέουν από τον παρόντα κανονισμό, ή οι φορείς εκμετάλλευσης σε τρίτες χώρες θα εξάγουν στην Ένωση προϊόντα τους με μικρότερη ένταση εκπομπών αερίων του θερμοκηπίου και θα διατηρούν τα προϊόντα τους με μεγαλύτερη ένταση εκπομπών αερίων του θερμοκηπίου για άλλες αγορές ή η αναδιοργάνωση από εξαγωγείς ή παραγωγούς των προτύπων και των διαύλων πώλησης και παραγωγής τους ή οποιεσδήποτε άλλου είδους πρακτικές διπλής παραγωγής και διπλής πώλησης, με σκοπό την αποφυγή των υποχρεώσεων που απορρέουν από τον παρόντα κανονισμό.
(67)
Με πλήρη σεβασμό των αρχών που ορίζονται στον παρόντα κανονισμό, οι εργασίες για την επέκταση του πεδίου εφαρμογής του θα πρέπει να έχουν ως στόχο να συμπεριληφθούν, έως το 2030, όλοι οι τομείς που καλύπτονται από την οδηγία 2003/87/ΕΚ.
Ως εκ τούτου, κατά την επανεξέταση και την αξιολόγηση της εφαρμογής του παρόντος κανονισμού, η Επιτροπή θα πρέπει να διατηρεί την αναφορά σε αυτό το χρονοδιάγραμμα και να δίνει προτεραιότητα στη συμπερίληψη στο πεδίο εφαρμογής του παρόντος κανονισμού των εκπομπών αερίων του θερμοκηπίου που ενσωματώνονται σε εμπορεύματα τα οποία είναι περισσότερο εκτεθειμένα σε διαρροή άνθρακα και είναι πιο υψηλής έντασης άνθρακα, καθώς και σε κατάντη προϊόντα που περιέχουν σημαντικό μερίδιο τουλάχιστον ενός από τα εμπορεύματα τα οποία εμπίπτουν στο πεδίο εφαρμογής του παρόντος κανονισμού.
Σε περίπτωση που η Επιτροπή δεν υποβάλει νομοθετική πρόταση για αυτήν τη διεύρυνση, έως το 2030, του πεδίου εφαρμογής του παρόντος κανονισμού, θα πρέπει να ενημερώσει το Ευρωπαϊκό Κοινοβούλιο και το Συμβούλιο σχετικά με τους λόγους και να λάβει τα αναγκαία μέτρα για την επίτευξη του στόχου της συμπερίληψης, το συντομότερο δυνατόν, όλων των τομέων που καλύπτονται από την οδηγία 2003/87/ΕΚ.
(68)
Η Επιτροπή θα πρέπει επίσης να υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού δύο έτη από τη λήξη της μεταβατικής περιόδου και στη συνέχεια ανά διετία.
Το χρονοδιάγραμμα για την υποβολή των εκθέσεων θα πρέπει να ακολουθεί τα χρονοδιαγράμματα σχετικά με τη λειτουργία της αγοράς ανθρακούχων εκπομπών κατά το άρθρο 10 παράγραφος 5 της οδηγίας 2003/87/ΕΚ.
Οι εκθέσεις θα πρέπει να περιλαμβάνουν εκτίμηση των επιπτώσεων του ΜΣΠΑ.
(69)
Προκειμένου να καταστεί δυνατή η ταχεία και αποτελεσματική αντιμετώπιση απρόβλεπτων, έκτακτων και απρόκλητων περιστάσεων που έχουν καταστροφικές συνέπειες στην οικονομική και βιομηχανική υποδομή μίας ή περισσότερων τρίτων χωρών που υπόκεινται στον ΜΣΠΑ, η Επιτροπή θα πρέπει να υποβάλει στο Ευρωπαϊκό Κοινοβούλιο και στο Συμβούλιο νομοθετική πρόταση, κατά περίπτωση, για την τροποποίηση του παρόντος κανονισμού.
Αυτή η νομοθετική πρόταση θα πρέπει να καθορίζει τα μέτρα τα οποία είναι πλέον κατάλληλα υπό το φως των συνθηκών που ισχύουν στην τρίτη χώρα ή χώρες, διατηρώντας παράλληλα τους στόχους του παρόντος κανονισμού.
Τα μέτρα αυτά θα πρέπει να είναι χρονικώς περιορισμένα.
(16) Σύσταση 2013/179/ΕΕ της Επιτροπής, της 9ης Απριλίου 2013, σχετικά με τη χρήση κοινών μεθόδων για τη μέτρηση και τη γνωστοποίηση των περιβαλλοντικών επιδόσεων κατά τον κύκλο ζωής των προϊόντων και των οργανισμών (ΕΕ L 124 της 4.5.2013, σ.
1).